Geleentheid vir kommentaar oor plastieksakke(Foto: pixabay) Die departement van omgewingsake, bosbou en visserye is besig met die ontwikkeling van ŉ sogenaamde plastiekmeesterplan met spesifieke teikens, tydsraamraamwerke, stappe wat gedoen moet word, asook spesifieke doelwitte om te verseker plastieksakke voldoen aan spesifieke standaarde. Die departement het vroeër vandeesmaand sy voorneme om wysigings oor die beleid oor plastieksakke in die Staatskoerant afgekondig en die publiek kan nou hierop kommentaar lewer. “Dit is nie net ŉ groot uitdaging om te verseker plastiekafval beland nie net op vullisterreine nie, dit is ook een van die grootste oorsake van skade aan die omgewing weens afval,” het minister Barbara Creecy gesê. “Plastiekafval beland gewoonlik op onwettige stortingsterreine, vullisterreine en in riviere en eindig uiteindelik in die see waar dit mariene lewe bedreig.” (Foto: pixabay) Die wysiging spruit uit ŉ hersiening van die beleid oor alle plastieksakke wat in die land gebruik word. Tydens die hersiening is daar onder meer gekyk wat gedoen kan word om die samewerking tussen die regering en sakesektor in hierdie verband te verbeter. Een van die belangrikste wysigings aan die regulasies is die verbod op die vervaardiging, verspreiding en verkoop van plaaslik vervaardigde en ingevoerde plastieksakke wat nie aan die voorgeskrewe maatreëls vir gebruik in Suid-Afrika voldoen nie. Teen 2023 moet 50% van alle plastieksakke herwin kan word, teen 2025 moet 75% van die materiaal herwin kan word en teen 2027 moet plastiek 100%-herwinbaar wees. Ingevolge die wysigings kan ŉ oortreding van die regulasies tot ŉ boete van tot R5 miljoen of vyf jaar tronkstraf lei. In die geval van ŉ tweede oortreding kan ŉ boete van R10 miljoen of tot tien jaar tronkstraf opgelê word. Kommentaar op die voorgestelde wysigings kan tot 7 September gelewer word.